Oficiālais Vēstnesis L 193 , 29/07/2000 Lpp. 0011 - 0012



Padomes Regula (EK) Nr. 1671/2000 (2000. gada 20. jūlijs), ar kuru izdarīti grozījumi Regulā (EEK) Nr. 918/83 sakarā ar pagaidu atkāpi attiecībā uz alus ievešanu Somijā bez muitas nodokļa EIROPAS SAVIENĪBAS PADOME, ņemot vērā Eiropas Kopienas dibināšanas līgumu un jo īpaši tā 26. pantu, ņemot vērā Komisijas priekšlikumu, ņemot vērā Eiropas Parlamenta atzinumu [1], ņemot vērā Ekonomikas un sociālo lietu komitejas atzinumu [2], tā kā: (1) 26. pants Padomes 1992. gada 25. februāra Direktīvā 92/12/EEK par vispārīgo kārtību attiecībā uz akcīzes precēm un par šādu preču glabāšanu, pārvadāšanu un pārraudzību [3] piešķir Somijai tiesības saglabāt 15 litru daudzuma ierobežojumu alum, ko iegādājas citās dalībvalstīs un kas ir atbrīvots no Somijas nodokļiem, kā noteikts Austrijas, Somijas un Zviedrijas Pievienošanās aktā. (2) Somijai būtu jāveic pasākumi, lai nodrošinātu to, ka alus ievešana no trešām valstīm netiek atļauta ar labvēlīgākiem nosacījumiem kā alus ievešana no dalībvalstīm. (3) 45. pants Padomes 1983. gada 28. marta Regulā (EEK) Nr. 918/83 [4], kas izveido Kopienas sistēmu atbrīvojumiem no muitas nodokļiem, paredz, ka preces tādu ceļotāju personīgajā bagāžā, kuri ierodas no trešām valstīm, tiek atbrīvotas no ievedmuitas nodokļa, ja vien šāda ievešana nav komerciāla. (4) Saskaņā ar Regulas (EEK) Nr. 918/83 47. pantu alus kopvērtība, kas tiek atbrīvota no ievedmuitas nodokļa, nevar pārsniegt EUR 175 uz vienu ceļotāju. Saskaņā ar minētās regulas 47. panta 2. punktu, dalībvalstis var samazināt šo summu līdz EUR 90 ceļotājiem, kas jaunāki par 15 gadiem. (5) Somija ir lūgusi noteikt atkāpi attiecībā uz šīm vērtībām un ir lūgusi piemērot daudzuma ierobežojumu alum, ko bez muitas nodokļa ieved no trešām valstīm. (6) Ne vairāk kā 6 litri alus šķiet piemērots ierobežojums, ņemot vērā Somijas ģeogrāfisko stāvokli un pierobežas apvidos esošo Somijas mazumtirgotāju saimnieciskās grūtības, kā arī būtiskos ieņēmumu zaudējumus sakarā ar to, ka palielinās alus ievešana bez muitas nodokļa no trešām valstīm. (7) Šīs atkāpes piemērošanai ir jānosaka termiņš, lai nodrošinātu to, ka pēc pārejas perioda visā Kopienā ceļotājiem ir nodrošināti vienādi nosacījumi. (8) Ir lietderīgi šo atkāpi turpināt piemērot divus gadus ilgāk nekā ierobežojumu alum, ko Somijā ieved no citām dalībvalstīm, lai ļautu Somijas mazumtirgotājiem pielāgoties jaunajam stāvoklim, IR PIEŅĒMUSI ŠO REGULU. 1. pants Regulā (EEK) Nr. 918/83 iekļauj šādu pantu: "47.b pants Atkāpjoties no 47. pantā noteiktajām vērtībām, Somijai ir atļauts līdz 2005. gada 31. decembrim piemērot daudzuma ierobežojumu — ne vairāk kā 6 litri — bez muitas nodokļa ievestam alum." 2. pants Šī regula stājas spēkā 2000. gada 1. novembrī. Šī regula uzliek saistības kopumā un ir tieši piemērojama visās dalībvalstīs. Briselē, 2000. gada 20. jūlijā Padomes vārdā — priekšsēdētāja F. Parly [1] Atzinums sniegts 2000. gada 14. jūnijā (Oficiālajā Vēstnesī vēl nav publicēts). [2] Atzinums sniegts 2000. gada 24. maijā (Oficiālajā Vēstnesī vēl nav publicēts). [3] OV L 76, 23.3.1992., 1. lpp. Direktīvā jaunākie grozījumi izdarīti ar Direktīvu 96/99/EK (OV L 8, 11.1.1997., 12. lpp.). [4] OV L 105, 23.4.1983., 1. lpp. Regulā jaunākie grozījumi izdarīti ar Regulu (EK) Nr. 355/94 (OV L 46, 18.2.1994., 5. lpp.). --------------------------------------------------